A BIZOTTSÁG 1053/2009/EK RENDELETE
(2009. november 5.)
a cukor belső piaca és a kvótarendszer irányítása tekintetében a 318/2006/EK tanácsi rendelet alkalmazásának részletes szabályairól szóló 952/2006/EK rendelet módosításáról
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 40. cikkére,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (2) (az egységes közös piacszervezésről szóló rendelet) és különösen annak 50. cikke (1) bekezdésére, figyelemmel 4. cikkére is,
mivel:
(1)
Miután a cukor belső piaca és a kvótarendszer irányítása tekintetében a 318/2006/EK tanácsi rendelet alkalmazásának részletes szabályairól szóló, 2006. június 29-i 952/2006/EK bizottsági rendelet (3) 14. cikkének megfelelően bevezetésre került a cukorárakról való tájékoztatást szolgáló végleges számítógépes adatátviteli rendszer, és az elismert vállalkozások havonta tájékoztatják a tagállamokat az árakról, a tagállamok pedig ezt követően közlik a Bizottsággal a nemzeti szinten összegyűjtött árak átlagát, indokolt gyakrabban tájékoztatni a mezőgazdasági piacok közös szervezésével foglalkozó irányítóbizottságot a cukorátlagárakról.
(2)
Ennek érdekében indokolt arról rendelkezni, hogy a Bizottság havonta tájékoztassa a mezőgazdasági piacok közös szervezésével foglalkozó irányítóbizottságot a Közösség belső piacán forgalmazott fehér cukor átlagáráról. Az adatok bizalmas kezelésének biztosítása érdekében azonban indokolt három hónapot várni az áradatoknak a mezőgazdasági piacok közös szervezésével foglalkozó irányítóbizottsághoz való továbbítása előtt.
(3)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 952/2006/EGK rendelet 14. cikkének első bekezdése helyébe a következő szöveg lép:
„A Bizottság minden hónapban tájékoztatja a mezőgazdasági piacok közös szervezésével foglalkozó irányítóbizottságot a fehér cukor három hónappal azelőtti átlagáráról.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 5-én.